Pta-polisie waarsku teen kapingstegniek | Maroela Media
Konst. Connie Moganedi, woordvoerder van die Cullinan-polisie oos van Pretoria, het aan Maroela Media gesê die kapers plaas groot klippe en stene in die pad met die doel om verkeersvloei te versteur.
"'n Paar sake is onlangs by die Cullinan-polisie aangemeld waar bestuurders gekaap is toe hulle stil moes hou om pap bande om te ruil nadat hul motors die klippe getref het," het Moganedi gesê.
Moganedi het gesê munisipale paaie in die omgewing, veral die M10 in die Bynespoort-omgewing, word tans deur misdadigers geteiken. In sommige gevalle het die voorvalle in die aande plaasgevind.
"Dié modus operandi is aan die toeneem, so motoriste moet daarvan kennis neem en ten alle tye paraat te wees sodat hulle nie slagoffers van die misdryf word nie."
Lt.kol. Maqhawe Dhladhla, die Cullinan-polisie se stasiebevelvoerder, het onderneem om polisiesigbaarheid en patrollies in die gebied te vermeerder.
Maroela Media het verlede jaar berig Willie Strauss, die kabaretsanger en koskenner, asook Etienne Smith, Strauss se vriend en medeaanbieder van die televisieprogram Kos is Oppi Tafel, was op 10 Junie in die vroeë oggendure die slagoffers van 'n soortgelyke voorval.
Strauss het destyds vanuit sy kunstenaarshuis in Cullinan aan Maroela Media gesê die roof het omstreeks 00:30 op die R513 plaasgevind.
"Die aand was heerlik. Ons het gekuier, gelag en tussenin diep dinge gepraat – en later word ons toe deel van die misdaadstatistieke," het hy met 'n hees stem gesê.
Volgens Strauss was al die mans in hul vroeë 20's. Een was met 'n geweer gewapen en vyf het rewolwers gehad. Hulle het swart baadjies met kappies aangehad.
"Hulle het my gedwing om langs die motor te gaan lê, maar ek het geweier ná ek gesien het hulle het Etienne op sy knieë en 'n wapen teen sy kop. Hulle het my ook oor die pad in die veld in gedwing en omgestamp. Ek het weer opgestaan en geskree so hard soos ek kan en terug oor die pad gehardloop. Vier van hulle was agterna met hul wapens op my gerig. Hulle het skote langs my afgevuur, my met 'n ysterpyp begin slaan en my met klippe en bottels gegooi."
Dit het vir hom gevoel of die voorval tussen vyf tot 10 minute geduur het, maar hy was nie seker nie. "Ek is weer geslaan en nóg 'n skoot het naby my voete afgegaan. Ek het geskreeu en gebid vir 'n motor om te verskyn om ons te help. Uiteindelik het daar 'n motor verbygekom. Ek het in die pad in gespring vir hulp. Dié motoris het gesien wat gebeur en net verbygejaag. Toe volg daar 'n blou Mercedes wat gestop het. Die aanvallers het toe met al ons besittings weghardloop."
Hoekom waarsku hulle wat doen hulle omtrent die probleem nou dat hulle daarvan weet??
Niks nuuts daaraan nie. Dit het my 'n linker voorwiel, nie net buiteband, gekos en dit was in die middel tagtigs om sowat 4vm. Die kapers het verseker minute voor ek daar was, vertrek want ek het al die klippe uit die pad gedra, wiel geruil en verder gery.
As hulle weet dis n probleem hoekom is die polisie nie proaktief en stel n lokval …en VANG die mense ….nee julle waarsku en KYK wat gebeur …..net een woord ……PATETIES ! !
Dis interresant die slimste en beste polisie-beamptes is buite die polisie.
Weet jy wat is pateties? Al hierdie sinnelose en negatiewe kommentaar en meeste van die tyd van dieselfde persone af.
Daar was 'n Saterdagoggend in 2004 toe ek met vyf boerboele agterop 'n treiler na 'n buiteleweskou by Nampo gery het waar daar 'n hondevertoning sou wees. Net voor Bothaville was 'n ry groot klippe oor die pad gepak waar daar 'n plakkerskamp na regs is. Toe ek stilhou kom verskeie jeugdiges aangehardloop waarna ek uitgespring het en die treiler oopgemaak het. Slegs die vinnigste vorm van hardloop is daardie dag beoefen in Bothaville, maar ek moes kilometers verder boerboele tussen plakkershutte gaan oplaai.